A HUN-REN ÁTKI kutatói által kifejlesztett új szekvenálási protokoll segíthet a sertéseket sújtó fertőző betegség, a PRRS elleni küzdelemben

A HUN-REN Állatorvostudományi Kutatóintézet (HUN-REN ÁTKI) „Új kórokozók felderítése” nevű témacsoportja a sertések reprodukciós zavarokkal és légzőszervi tünetekkel járó szindrómáját (PRRS) okozó vírust vizsgálta. A kutatók által kifejlesztett, helyi törzsdiverzitást feltáró szekvenálási protokoll segíthet a betegség epidemiológiájának és a vírus evolúciós dinamikájának jobb megértésében, ezáltal pedig hatékonyabbá válhat a betegség ellenőrzése, illetve megelőzése. A kutatások eredményeit a Frontiers in Veterinary Science, valamint az Animals című tudományos folyóiratban publikálták.

A reprodukciós zavarokkal és légzőszervi tünetekkel járó szindróma (PRRS) a sertéstartás egyik legnagyobb gazdasági veszteséget okozó fertőző betegsége, becsült kártétele világszinten évente meghaladja a 2 milliárd dollárt. A Nemzeti PRRS Mentesítési Terv (NMT) célja a hazai sertésállomány fertőzöttségének – ezáltal a vírus okozta minden közvetlen és közvetett gazdasági kártételnek – a megszüntetése, középtávon a sertéságazat antibiotikum-felhasználásának csökkentése és a magyar sertés nemzetközi versenyképességének növelése. A betegség megelőzésének egyik lehetséges módja a vakcinák alkalmazása. Hazánkban többféle élő, attenuált vakcinának van forgalombahozatali engedélye. A PRRS elleni védekezésben a vakcinázás mellett fontos szerepet játszanak a járványvédelmi intézkedések és az állományok kórokozóktól való mentesítése.

A kutatók adaptáltak egy új, gyors, egyszerű és költséghatékony újgenerációs szekvenálási technológiára épülő PCR-alapú protokollt, és kétféle megközelítésben alkalmazták azt. A Porcilis MLV módosított élő vakcinatörzs genomstabilitását 34 egyedi primerpár segítségével elemezték, valamint mind a PRRSV-1, mind a PRRSV-2 vad-típusú vírustörzseinek ORF7 régióját. Az új módszerrel azonosíthatók a genomban előforduló egyedi nukleotidvariációk, hosszpolimorfizmusok. A helyi törzsdiverzitás feltárása segíthet a betegség epidemiológiájának és a vírus evolúciós dinamikájának jobb megértésében, ezáltal pedig hatékonyabbá válhat a betegség ellenőrzése, illetve megelőzése.

Sajtókapcsolat:

* Hencz Éva, kommunikációs igazgató
* +36 30 155 1803
* media@hun-ren.hu

|  |  |
| --- | --- |
|  | © HUN-REN ÁTKI |

Eredeti tartalom: HUN-REN Magyar Kutatási Hálózat

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/12120/a-hun-ren-atki-kutatoi-altal-kifejlesztett-uj-szekvenalasi-protokoll-segithet-a-serteseket-sujto-fertozo-betegseg-a-prrs-elleni-kuzdelemben/